ธปท.ยันศก.ปีนี้โต4%เงินไม่ฝืด-บาทไม่แข็ง
ธปท.ชี้เศรษฐกิจไทยมีแนวโน้มโตที่ 4% ยันแม้เงินเฟ้อติดลบแต่ไม่เป็นภาวะเงินฝืด
5 ก.พ. 2558

ธปท.ชี้เศรษฐกิจไทยมีแนวโน้มโตที่ 4% ยันแม้เงินเฟ้อติดลบแต่ไม่เป็นภาวะเงินฝืด
เมื่อวันที่ 5 ก.พ. นายประสาร ไตรรัตน์วรกุล ผู้ว่าการธนาคารแห่งประเทศไทย (ธปท.) แถลงนโยบายการทำงานในปี 2558 ผ่านหัวข้อ "มุมมองแนวโน้มเศรษฐกิจและงานในภารกิจ ธปท.ปี 2558" ว่า ขอให้มั่นใจว่าเศรษฐกิจไทยกำลังอยู่ในทิศทางของการฟื้นตัว โดยการขยายตัวไตรมาสต่อไตรมาสในครึ่งปีแรกจะเติบโตอย่างค่อนเป็นค่อยไป และชัดขึ้นในครึ่งปีหลัง จากปัจจัยสนับสนุนการลงทุนของรัฐบาล ที่เม็ดเงินจะเข้าสู่เศรษฐกิจมากขึ้น แม้ว่าเศรษฐกิจโลกจะยังไม่เข้มแข็ง และส่งออกมีข้อจำกัดขยายตัวไม่สูงเหมือนในอดีต
ทั้งนี้ ธปท.คาดว่าปีนี้จะโตที่ 4% และแม้ว่าเงินเฟ้อจะติดลบ แต่ยืนยันว่าไทยจะไม่เข้าสู่ภาวะเงินฝืด เพราะถึงเงินเฟ้อทั่วไปจะติดลบจากราคาน้ำมันถูก แต่เงินเฟ้อพื้นฐานที่ไม่รวมราคาน้ำมันยังเป็นบวก และราคาสินค้าไม่ได้ลดลง มีสินค้าหลายประเภทขอปรับขึ้นราคาด้วยซ้ำ และที่สำคัญการจ้างงานไม่ได้ลดลง จึงไม่เรียกว่าเข้าสู่ภาวะเงินฝืด
ผู้ว่าการ ธปท. กล่าวว่า ส่วนการดูแลค่าเงินบาทในภาวะที่ตลาดการเงินโลกผันผวนนั้น ยืนยันว่าในปัจจุบันมีเครื่องมือเพียงพอไม่ต้องออกมาตรการใดๆเพิ่มเติม โดยค่าเงินบาทยังเคลื่อนไหวสอดคล้องกับพื้นฐานเศรษฐกิจ ในที่นี้หมายถึงสอดคล้องกับเศรษฐกิจที่มีแนวโน้มเติมโตได้ ดุลบัญชีเดินสะพัดที่เป็นบวก ทุนสำรองระหว่างประเทศที่เป็นบวก ธนาคารพาณิชย์ไม่มีปัญหา สภาพคล่องมีเพียงพอ การนำเข้าที่ลดลง เป็นต้น ที่สำคัญเงินบาทค่อนข้างนิ่ง ผันผวนน้อยเคลื่อนไหวแค่วันละ 10 -20 สตางค์ และไม่ได้สูงกว่าสกุลในภูมิภาคตลอดเวลา ซึ่งค่าเงินบาทล่าสุด ณ วันที่ 4 ก.พ.ที่ผ่านมาอยู่ที่ 32.62 บาท/เหรียญสหรัฐ จากต้นปีถึงปัจจุบันแข็งค่าขึ้น 0.86% และถ้าเทียบกับต้นปี 2557 แข็งค่าขึ้น 0.74%
“แต่ธปท.เราก็พร้อมและยินดีที่จะหารือกับทางคณะกรรมการร่วมภาคเอกชน 3 สถาบัน(กกร.)ที่จะเข้ามาขอให้ดูแลค่าเงินบาท เพราะอยากรู้เหมือนกันว่ามีปัญหาอย่างไรบ้าง เนื่องจากเงินบาทก็ไม่ได้ผันผวนมาก แต่ก่อนเคลื่อนไหววันละ 50 สตางค์ แต่ภาคเอกชนก็ยังปรับตัวได้ แต่ตอนนี้เคลื่อนไหว10-20 สตางค์ขอให้ดูแล ซึ่งต้องฟังดูก่อน อย่างไรก็ดี ธปท.พยามดูแลให้อัตราแลกเปลี่ยนมีเสถียรภาพมากที่สุด ซึ่งที่ผ่านมาการดูแลของธปท.ก็ไม่มีการแทรกแซงหรือเข้าไปซื้อขายในตลาด เพราะการแทรกแซงอาจจะส่งผลกระทบย้อนกลับมาได้”นายประสารกล่าว